GFPT บวก 2% ลุ้นบาทอ่อน-ส่งออกโตหนุนงบ Q2 เด่น เป้าใหม่ 20.90 บ.
GFPT บวก 2% ลุ้นผลงานไตรมาส 2/65 โตต่อเนื่อง รับอานิสงส์ปรับราคาส่งออก-เงินบาทอ่อนค่า โบรกแนะ “ซื้อ” ราคาเป้าหมาย 20.90 บ.

GFPT บวก 2% ลุ้นผลงานไตรมาส 2/65 โตต่อเนื่อง รับอานิสงส์ปรับราคาส่งออก-เงินบาทอ่อนค่า โบรกแนะ “ซื้อ” ราคาเป้าหมาย 20.90 บ.
22 มิ.ย. 2565

ผู้สื่อข่าวรายงานว่า ราคาหุ้น (22 มิ.ย.2565) บริษัท จีเอฟพีที จำกัด (มหาชน) หรือ GFPT ณ เวลา 10:25 น. อยู่ที่ระดับ 18.10 บาท เพิ่มขึ้น 0.40 บาท หรือ 2.26% ทำราคาสูงสุดที่ 18.40 บาท ทำราคาต่ำสุดที่ 18.00 บาท มูลค่าการซื้อขาย 59.15 ล้านบาท

บริษัทหลักทรัพย์ เมย์แบงก์ (ประเทศไทย) จำกัด (มหาชน) ระบุในบทวิเคราะห์ วันนี้ (22 มิ.ย.2565) ว่า กำไรสุทธิ 1Q65 คิดเป็น 38% ของประมาณการปี 2565 ขณะที่ แนวโน้มผล ประกอบการยังคงเป็นบวกในช่วงที่เหลือของปี 2565 จากการที่ราคาไก่เนื้อและราคาชิ้นส่วนไก่ที่ค่อนข้างสูง รวมถึงการส่งออกที่เติบโตอย่างแข็งแกร่ง โดยเฉพาะอย่างยิ่งในช่วงไฮซีซั่นในไตรมาส 2/2565 และ 3/2565 คาดว่าปริมาณการส่งออกไก่ปรุงสุกจะเติบโต 33% เป็น 31,100 ตันในปี 2565 ประกอบกับมีการปรับราคาส่งออก 5-7% และยังได้อานิสงส์จากค่าเงินบาทอ่อนค่าด้วย
ทางฝ่ายวิจัยจึงปรับเพิ่มคาดการณ์กำไรปี 2565 ขึ้น 28% และในปี 2566 อยู่ที่ 21% โดยคาดว่ากำไรปี 2565 จะเติบโตถึง 761% เมื่อเทียบกับงวดเดียวกันของปีก่อน เป็น 1.54 พันล้านบาท
โดยคาดว่ากำไรของ GFPT จะเติบโตอย่างมีนัยสำคัญ เมื่อเทียบกับงวดเดียวกันของปีก่อน ในทุกไตรมาสของปี 2565 เชื่อว่าการฟื้นตัวที่แข็งแกร่งทำให้ GFPT สมควรซื้อขายที่มีพรีเมียมบน PE ปี 2565 ที่ 17 เท่า ราคาเป้าหมายปรับเพิ่มขึ้นเป็น 20.90 บาท จากเดิมที่ 16.30 บาท คงแนะนำ ซื้อ
 